কিন্তু এই যে উন্নতির ধারা, এর ভেতরে অব্যাহত রয়েছে সম্পত্তির ব্যক্তিমালিকানা ব্যবস্থা। যারা মালিক তারা অন্যদেরকে খাটিয়েছে। উৎপাদন করেছে মেহনতিরা, ভোগ করেছে মালিকেরা। দাস সমাজে দাসমালিক, সামন্তসমাজে ভূমির মালিক, পুঁজিবাদী সমাজে পুঁজির মালিক, কর্তৃত্ব ছিল এদেরই। উৎপাদনকারীরা বঞ্চিত হয়েছে। পুঁজিবাদী সমাজ এখন তার তৎপরতার শেষ সীমায় এসে পৌঁছেছে। বঞ্চিত মানুষ – নিজেদেরকে যারা শতকরা ৯৯ জন বলে দাবি করে, তারা শতকরা একজনের শাসন মেনে নেবে না। কারণ মেনে নেওয়ার অর্থ অমানবিক জীবন যাপন করা। পুঁজিবাদ কতটা যে নৃশংস হতে পারে তার সাম্প্রতিকতম নিদর্শন পাওয়া যাচ্ছে মিয়ানমারে, মুনাফালোভীরা সেখানে গণহত্যা চালাচ্ছে। রহিঙ্গাদেরকে একেবারে নিশ্চিহ্ন করে ফেলবে বলে ঠিক করেছে। জ্বালিয়ে মারছে, পুড়িয়ে মারছে। এবং গণধর্ষণ করছে। এমন ঘটনা একাত্তরে বাংলাদেশেও আমরা দেখেছি।